Tarybos reglamentas (EB) Nr. 2166/1999
1999 m. spalio 8 d.
nustatantis išsamias Reglamento (EB) Nr. 2494/95 įgyvendinimo taisykles dėl būtiniausių standartų, taikomų vertinant sveikatos, švietimo ir socialinės apsaugos sektorių produktus suderintame vartotojų kainų indekse
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. spalio 23 d. Tarybos reglamentą (EB) Nr. 2494/95 dėl suderintų vartotojų kainų indeksų [1], ypač į jo 4 straipsnį ir 5 straipsnio 3 dalį,
atsižvelgdama į Komisijos pasiūlymą,
pasikonsultavusi su Europos centriniu banku [2],
kadangi:
(1) pagal Reglamento (EB) Nr. 2494/95 5 straipsnio 1 dalies b punktą kiekviena valstybė narė turi sudaryti suderintą vartotojų kainų indeksą (SVKI) pradedant 1997 m. sausio indeksu,
(2) Komisijos reglamente (EB) Nr. 1749/96 [3] nustatyta SVKI aprėptį, kuri apsiriboja tik tomis prekėmis ir paslaugomis, kurios patenka į namų ūkio galutines pinigines vartojimo išlaidas; sveikatos, švietimo ir socialinės apsaugos sektorių prekės ir paslaugos yra SVKI aprėpties dalis; namų ūkio galutinės piniginės vartojimo išlaidos yra nustatytų namų ūkių narių išlaidos, kurias reikėtų suskirstyti pagal Komisijos reglamente (EB) Nr. 2214/96 [4] nustatytas COICOP/SVKI kategorijas.
(3) Pagal Komisijos reglamentą (EB) Nr. 1749/96, ypač jo 3 straipsnį ir Ia priedą, išplėstą aprėptį reglamentuojančios nuostatos, į kurias buvo įtraukti sveikatos, švietimo ir socialinės apsaugos sektoriai, turėtų būti įgyvendintos 1999 m. gruodį ir įsigalioti pradedant 2000 m. sausio indeksu, tuo tarpu metodologinės šių sektorių duomenų įtraukimo detalės turėtų būti apibrėžtos pagrindų Reglamento (EB) Nr. 2494/95 14 straipsnyje nustatyta tvarka, duomenų apie ligoninių paslaugas, namuose, globos namuose bei neįgaliesiems skirtose globos įstaigose teikiamas socialinės apsaugos paslaugas įtraukimo tvarkaraštis turi būti sudaromas ta pačia tvarka.
(4) Yra pakankamai galimybių sveikatos, švietimo ir socialinės apsaugos sektorių prekių ir paslaugų vertinimo SVKI procedūriniams skirtumams susidaryti; kadangi būtina suderinta metodologija tokioms prekėms ir paslaugoms įvertinti, kad būtų užtikrinta, jog sudaryti SVKI atitiktų Reglamento (EB) Nr. 2494/95 4 straipsnyje nustatytą palyginamumo reikalavimą.
(5) Sveikatos, švietimo ir socialinės apsaugos sektorių prekių ir paslaugų vertinimas atitinka 1995 m. Europos sąskaitų sistemoje (ESS) nustatytus apibrėžimus, išdėstytus Tarybos reglamente (EB) Nr. 2223/96 [5].
(6) Per pirmininko nustatytą laikotarpį Statistikos programų komitetas (SPK) nepateikė nuomonės; šiuo atveju Komisija reglamento (EB) Nr. 2494/95 14 straipsnio 2 dalyje nustatyta tvarka turi nedelsdama Tarybai pateikti pasiūlymą dėl priemonių, kurių reikės imtis,
PRIĖMĖ ŠĮ REGLAMENTĄ:
1 straipsnis
Tikslas
Šio reglamento tikslas - nustatyti sveikatos, švietimo ir socialinės apsaugos sektorių prekių ir paslaugų vertinimo suderintuose vartotojų kainų indeksuose, toliau - SVKI, būtiniausius standartus, siekiant užtikrinti, kad jie būtų patikimi ir tinkami bei atitiktų Reglamento (EB) Nr. 2494/95 4 straipsnyje nustatytus palyginamumo reikalavimus.
2 straipsnis
Apibrėžimas
1. Kompensuotinos sumos yra Vyriausybės padalinių, socialinio draudimo administracijų arba ne pelno institucijų, aptarnaujančių namų ūkius (NPISH), išmokos namų ūkiams, kompensuojant tiesiogines išlaidas, kurias jie patiria įsigydami atskirai nurodytas prekes bei paslaugas ir už kurias iš pradžių sumoka patys namų ūkiai.
2. Draudimo bendrovių mokamas namų ūkių žalos atlyginimas nelaikomas kompensuotinomis sumomis.
3. Kitos Vyriausybės padalinių, socialinio draudimo administracijų arba NPISH išmokos arba grąžinamosios išmokos namų ūkiams mokamos teikiant pagalbą namų ūkio išlaidoms sumažinti, pvz., būsto pašalpos nuomininkams arba išmokos dėl ligos, nedarbingumo, pagyvenusio amžiaus giminaičių priežiūros, arba stipendijos studentams, laikomos socialinėmis pašalpomis grynaisiais. Jos laikomos pajamų pervedimais namų ūkiams ir nelaikomos kompensuotinomis sumomis.
3 straipsnis
Aprėptis
1. Sveikatos, švietimo ir socialinės apsaugos sektorių prekės bei paslaugos, su kuriomis yra susijusios namų ūkio piniginės galutinio vartojimo išlaidos, įtraukiamos į SVKI ir skirstomos pagal Komisijos reglamente (EB) Nr. 2214/96 nustatytas COICOP/SVKI kategorijas.
2. Visi sveikatos, švietimo ir socialinės apsaugos sektorių prekių ir paslaugų tiekėjai: valstybinės ir privačios institucijos, NPISH arba savarankiškai dirbantys asmenys į SVKI įtraukiami nepriklausomai nuo jų statuso. Neįtraukiami asmenys arba asmenų grupės, kurie gamina prekes arba teikia nefinansines paslaugas tik savo galutiniam vartojimui.
3. Pagal COICOP/SVKI, į švietimo (10) skyrių įtraukiamos tik švietimo paslaugos. Jei už švietimo paslaugas, mokymo medžiagą arba pagalbines švietimo paslaugas imama visa kaina, jos sudėtinės dalys atskiriamos ir paskirstomos pagal atitinkamas COICOP/SVKI klases. Jei šios visos kainos negalima suskirstyti į atitinkamas sudėtines dalis, visa kaina nurodoma COICOP/SVKI 10 skyriuje.
4. Tarpiniai atvejai tarp švietimo paslaugų, teikiamų ikimokyklinėse ir vaikų priežiūros socialinės apsaugos įstaigose, pvz., kūdikių namuose, lopšeliuose ir vaikų darželiuose, nurodomi COICOP/SVKI 10 skyriuje, jei į šias įstaigas priimami ne jaunesni nei trejų metų amžiaus vaikai, kurie mokomi pagal atitinkamą programą mokyklos tipo aplinkoje, sukurtoje tarp namų ir mokyklos aplinkos susidariusiam tarpui užpildyti. Antra vertus, jei pagrindinis tikslas nėra pedagoginis, o siekiama padėti prižiūrėti vaikus, ši paslauga turėtų būti nurodyta COICOP/SVKI 12.4.0 klasėje.
5. Tais atvejais, kai šalia pagrindinių COICOP/SVKI 06.3 skyriuje apibrėžtų paslaugų stacionariems ligoninės pacientams už atskirą mokestį parduoda kitas prekes arba teikia kitas paslaugas, šios prekės ir paslaugos nurodomos ne 06.3.0, bet atitinkamose COICOP/SVKI klasėse.
4 straipsnis
Kainos
1. Atitinkami SVKI subindeksai apskaičiuojami pagal formulę, kuri atitinka kitiems subindeksams apskaičiuoti naudojamą Laspeireso tipo formulę. Jie turėtų atspindėti kainos pokytį remiantis pasikeitusiomis išlaidomis išlaikant namų ūkių vartojimo struktūrą ir vartotojų populiacijos sudėtį per pagrindinį arba tiriamąjį laikotarpį.
2. a) sveikatos, švietimo ir socialinės apsaugos sektorių prekių bei paslaugų pirkimo kainos, kurias reikės nurodyti SVKI, yra sumos, kurias turi sumokėti vartotojai, atėmus kompensuotinas sumas.
b) pirkimo kainų pokyčiai, atspindintys kainų nustatymo taisyklių pokyčius, SVKI nurodomi kaip kainų pokyčiai.
c) jei pirkimo kainos yra susijusios su indeksu, dėl indekso pasikeitimo atsiradę pokyčiai SVKI nurodomi kaip kainų pokyčiai.
d) pirkimo kainų pokyčiai, atsiradę dėl pasikeitusių pirkėjų pajamų, SVKI nurodomi kaip kainų pokyčiai.
3. Pasikeitus kokybei, kainos turėtų būti vertinamos pagal taisykles, taikomas keičiant reikalavimus, ypač Komisijos reglamente (EB) Nr. 1749/96 5 straipsnyje numatyto kokybės derinimo reikalavimus.
4. Kai sveikatos, švietimo ir socialinės apsaugos sektorių prekės ir paslaugos vartotojams buvo pateiktos nemokamai, o vėliau už jas imama faktinė kaina, SVKI atsispindi skirtumas tarp nulinės ir faktinės kainos bei vice versa.
5. Kai sveikatos, švietimo ir socialinės apsaugos sektorių prekės ir paslaugos vartotojams buvo suteiktos nemokamai kartu su kitomis prekėmis ir paslaugomis, o vėliau už jas imamas atskiras mokestis, šis pokytis atsispindi SVKI.
6. Prireikus laikomasi Komisijos reglamento (EB) Nr. 2646/98 [6] 5 straipsnyje mutatis mutandis nustatytos tvarkos dėl tarifų.
5 straipsnis
Pagrindinė informacija
Pagrindinė informacija - sveikatos, švietimo ir socialinės apsaugos sektorių prekių ir paslaugų pirkimo kainos, jų sudedamosios dalys bei svoriai, kurie atspindi tokių prekių ar paslaugų vartojimo lygį, laiko pasirinkimą ir struktūrą pagal kainos nustatymą lemiančias socialines bei ekonomines sąlygas.
6 straipsnis
Duomenų šaltiniai
1. Atitinkamus SVKI subindeksus valstybės narės apskaičiuoja pagal 5 straipsnyje apibrėžtą pagrindinę informaciją.
2. Statistiniai vienetai, pvz., Vyriausybės tarnybos, socialinio draudimo administracijos arba NPISH, kuriuos valstybės narės pakvietė bendradarbiauti renkant arba teikiant pagrindinę informaciją, įpareigojamos pateikti teisingą ir išsamią informaciją, tuo laiku, kai jos paprašoma ir leisti už oficialios statistikos rinkimą atsakingoms organizacijoms ir institucijoms jų prašymu gauti tokią išsamią informaciją, kokios reikia atitikimui palyginamumo reikalavimams ir SVKI subindeksų kokybei įvertinti.
7 straipsnis
Palyginamumas
Palyginamais laikomi SVKI, kurie sudaromi šio reglamento 4 ir 5 straipsniuose nustatyta tvarka arba kita tvarka, kurios laikantis sudarytas indeksas vidutiniškai daugiau nei viena dešimtąja vieno procentinio punkto per vienerius metus, palyginti su praėjusiais metais, sistemingai nesiskiria nuo indekso, sudaryto laikantis minėtos tvarkos.
8 straipsnis
Kokybės kontrolė
1. Prieš pradėdamos laikytis nustatytos tvarkos, valstybės narės pateikia Komisijai (Eurostatui) informaciją apie sukurtą sveikatos, švietimo ir socialinės apsaugos sektorių prekių bei paslaugų vertinimo tvarką, jei minėta tvarka skiriasi nuo šio reglamento 4 ir 5 straipsniuose nustatytos tvarkos.
2. Komisijos (Eurostato) prašymu valstybės narės pateikia pakankamai informacijos, kad būtų galima įvertinti šio reglamento 4 ir 5 straipsniuose nustatytos tvarkos laikymąsi. Komisija šio vertinimo rezultatą nurodo ataskaitose, kurias ji turi pateikti Tarybai pagal Tarybos reglamento (EB) Nr. 1687/98 2 straipsnį ir Tarybos reglamento (EB) Nr. 1688/98 2 straipsnį.
9 straipsnis
Įgyvendinimas
Šio reglamento nuostatas valstybės narės įgyvendina 1999 m. gruodį ir jos įsigalioja pradedant 2000 m. sausio indeksu, išskyrus toliau nurodytus dalykus, kurie įgyvendinami 2000 m. gruodį ir įsigalioja pradedant 2001 m. sausio indeksu:
a) ligoninių paslaugos (COICOP/SVKI 06.3);
b) socialinės apsaugos paslaugos, teikiamos namuose, pvz., namų valymas, maisto ruošimas, neįgaliųjų transportavimas (COICOP/SVKI 12.4.0 dalis);
c) globos namai ir neįgaliesiems skirtos globos įstaigos (COICOP/SVKI 12.4.0 dalis).
10 straipsnis
Įsigaliojimas
Šis reglamentas įsigalioja dvidešimtąją dieną po jo paskelbimo Europos Bendrijų oficialiame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1999 m. spalio 8 d.